Элегия

Элегия (гр. elegeia, elegos - зарлоо, муңкануу ыры) -

1) адабиятта лирикалык поэзиянын бир жанры; алгачкы антикалык поэзияда мазмунуна карабастан, элегиялык эки can менен жазылган ыр; кийинчерээк (Каллимах, Овидий) - муңайым мазмундагы ыр. Жаңы европ. поэзияда мүнөздүү белгилерин сактаган (интимдүүлүк, ошондой эле көңүл калуу, сүйүү, жалгыздык, пенделик турмуштун оопасыздыгын чагылдырган кайрыктар, эмоцияны билдирүүчү ритмикалуулук); сентиментализм менен романтизмдин классикалык жанры;

2)музыкада - элегиялык ырларга чыгарма (мис., А. Бородиндин «Алыскы жээктеги Атажуртума» романсы, Ж. Массненин фортепиано менен виолончелге кошулуп ырдалуучу «Элегиясы»). Мындай чыгармалардын үлгүсүндө аспаптык пьесалар (Ф. Лист, С. Рахманинов, А. Жаныбековдун ж. б.) жана ырлар да жазылган. Элегия адистик музыканын өз алдынча калыптанган жанры катары 17-кылымдан белгилүү. Ойго чөмүлгөн, кайгылуу мүнөздөгү вокалдык же аспаптык музыкалык чыгарма.

Колдонулган адабияттар
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4
Категория:Терминдер